Bråkete kråke terroriserer eldresenter
I over tre uker har den rabiate kråka plaget beboere og ansatte ved eldresenteret Bo-Godt på Kjerringøy utenfor Bodø. - Den lager et utrolig liv, og skremmer opp de eldre som bor her, sier virksomhetsleder og sykepleier Anne Solheim Nohr til Avisa Nordland, som først omtalte den plagsomme fuglen. - Man blir fortvilet over denne situasjonen, understreker hun.Det er imidlertid usikkert om den selskapssyke fuglen har tatt det gamle ordtaket «når du blir gammel og ingen vil ha deg, så sett deg på taket og la kråka ta deg», litt for bokstavelig. Strømsnes, som bor i én av de 22 boenhetene, er på sin side lei av å bli plaget. - Jeg har fått ødelagt en stol på altanen, og kråka har gått til angrep på flere av plantene mine. Til tider er det nesten umulig å få sove, og det kan være skummelt å sitte ute, sier hun til lokalavisen. Virksomhetsleder Solheim Nohr forteller at kråka kommer til alle døgnets tider, men understreker at det er spesielt plagsomt om natten. - Den har hakket så hardt i vinduet at den har hakket seg til blods, og vi har flere ganger måttet vaske vinduer for blod. Det er mulig den ser speilbildet av seg selv, og at det er derfor den hakker, sier hun, og understreker at dette bare er spekulasjoner.De ansatte har hengt opp et nett foran noen av vinduene for å holde fuglen unna, men foreløpig virker det ikke som at dette er nok, ifølge Solheim Nohr. For å bli kvitt bråkmakeren for godt søkte de derfor om fellingstillatelse i kommunen tidligere denne måneden - noe de også fikk! - Slik problemet blir beskrevet, så oppleves dette som problematisk for de som bor og jobber der, og vi ser dette som en helseplage, sier skogbrukssjef Thor Arne Nesje i Bodø kommune og understreker: - Det virker som at denne kråka har en unormal oppførsel.Fellingstillatelse til tross - den utspekulerte fuglen kjenner sin besøkelsestid: Hver gang jegere har kommet for å skyte kråka, har den nemlig forduftet, ifølge virksomhetsleder Solheim Nohr. - Det er også noen døgn den ikke har vært her i denne perioden. Men vi får bare håpe at det klaffer! sier hun.
Beboer Walda Strømsnes har fått både stoler og nattesøvnen ødelagt av kråka som herjer i nabolaget.